A KMCSSZ 2017. ÉVI KÖZGYŰLÉSÉN ELHANGZOTT ALELNÖKI BESZÁMOLÓ

Tisztelt Közgyűlés, Cserkésztestvéreim, kedves Vendégeink!

Amit Imre elmondott, az egy életerős, tevékeny, céltudatos, sőt fejlődő szervezet bemutatása. Nem kis dolog, hogy ezt mondhatjuk egy 71 éve megalakult külföldi magyar szervezetről. Hiszen ez alatt a 7 évtized alatt sok más szervezet elgyöngült, sőt utánpótlás hiányában kiöregedett és megszűnt. Cserkészetünk is sok változáson ment keresztül a hét évtized alatt. Az 1945-öt követő első évek a menekülés és kivándorlás közepette történő megalakulásnak, megszerveződésnek és a főldgömb 4 világrészére való kiterjedésének korszaka volt. Sokan akkori vezetőink közül még ideiglenesnek gondolták külföldi munkájukat: Magyarország felszabadul és hazamegyünk, ez volt az elgondolás.

Amikor aztán valóban és tartósan bezárult a vasfügöny, beláttuk, hogy huzamos külföldi működésre kell berendezkednünk. A kapcsolat az anyaországgal szinte teljesen megszűnt, csak saját erőnkre támaszkodhattunk: képzési és nevelési anyagunkat, cserkész- és magyarságismereti irodalmunkat nekünk kellet kidolgoznunk, miközben irányítani és összetartani kellett a világon szétszórt, tengerek és kilométerek ezrei által elválasztott szervezetünket. Ebben nőtt fel 2 generáció, nem is számítva arra, hogy ez megváltozhat.

Váratlanul ért minket az 1989-1990-es évek rendszerváltása, a szovjet csapatok kivonulása, az ország önállóságának visszanyerése és a cserkészet újjáindításának lehetősége Magyarországon és a Kárpát-medence többi magyarlakta területein. A Kárpát-medencei cserkészet beindításának segítése, az ottani testvérszövetségekkel való együttműködés voltak ennek a korszaknak új kihívásai. Ezt követte a máig tartó feladat, hogy a nagyszámú újonnan külföldre érkező családokat és gyermekeiket sikeresen befogadjuk cserkészetünkbe és egyre inkább kihasználjuk a Magyarországgal és az elszakadt területek magyarságával való kapcsolat-adta lehetőségeket.

Ha így végiggondoljuk eddigi történelmünk hét évtizedét, látjuk, hogy mennyi különböző helyzeten és kihíváson mentünk keresztül. Megmaradásunkat, hogy úgy mondjam túlélésünket, egyrészt annak köszönhetjük, hogy meggyőződéssel ragaszkodtunk cserkészetünk alapvető céljaihoz és lelkületéhez: a becsületes, rátermett, testben és lélekben egészséges fiatalok neveléséhez és magyarságuk megőrzéséhez. Másrészt pedig annak köszönhetjük, hogy alapvető céljainkat és elveinket szem előtt tartva, azokból nem engedve, fel tudtuk mérni a változó körülményeket és rugalmasan tudtunk illeszkedni az új helyzetekhez. Az utóbbi 3-4 év fejleményei, létszámunk enyhe de kitartó növekedése, új csapataink alakulása megint egy új korszak kezdetét jelzik, új lehetőségekkel biztatnak. Vessünk hát egy pillantást azokra a kihívásokra, amelyek előttünk állnak, amelyek meg fogják határozni a következő évek feladatait.

Külföldön, az anyaországtól távol magyarul cserkészkedni már önmagában komoly feladat. Cserkészeink jelentős része másod, harmad, sőt negyedgenerációs külföldi magyar. Vezetőink túlnyomó többsége is külföldön született. De egyre nagyobb arányban vannak közöttünk újabban érkezett családok gyermekei. Célunk, hogy olyan fiatalokat neveljünk, akik becsületes, jó állampolgárai lakhelyüknek, de ugyanakkor értékelik és megőrzik magyar származásuk nyelvét és kulturáját és az összmagyarság részének érzik magukat. Kiképzési rendszerünk magyarságismereti része ezt célozza: próbarendszedrünk ide tartozó részei, vezetőképzésünk magyarságismereti előfeltételei és anyaga, olvasási különpróba rendszerünk, magyarországi tanulmányi programjaink, az évente megtartott 3 hetes őrsvezetői körút, táborainknak és akadályversenyeinknek a magyar történelemből vett keretei, hogy csak néhányat említsünk. Ezekkel a programokkal sikerült lehetővé tenni, hogy a cserkészfoglakozás továbbra is magyarul folyjon. A Magyarországról és a környező magyarlakta területkeről érkező családok gyermekeinek bevonása felfríssítette a magyar nyelvtudást.

De az évek múlása, az egyre több vegyes házasság hatása mindig nagyobb ötletességet és erőfeszítést tesz szükségessé. Egyre inkább ki kell használnunk az anyaország által adott lehetőségeket. A Balassi Intézet 10 hónapos magyar nyelvi és magyarságismereti ösztöndíjprogramján, amelyet 1999-ben szövetségünk kezdeményezett, mindeddig közel 700 külföldi fiatal vett részt, de ezeknek csak kevesebb, mint fele cserkészünk! Egyre jobban ki kell használnunk a magyar kormány által kezdeményezett Körösi Csoma Sándor programot és a magyar fiatalsági programokat. Ismertetnünk kell ezeket és el kell érnünk, hogy cserkészeink résztvegyenek rajtuk. Csak így fogjuk hosszabb távon biztosítani tudni azt a nyelvtudást és magyarságismeretet ami előfeltétele külföldi magyar cserkészetünk fennmaradásának.

Amikor a múlt század elején Baden Powell megteremtette a cserkészetet, radikálisan új, a fiatalokat vonzó programot indított el. Olyat, amelyhez nemigen volt hasonló. Nem csoda, hogy a cserkészet világszerte terjedt és rohamosan nőtt. Azóta már sokkal több foglalkozás közül választhatnak a fiatalok és szüleik. Meg is érezzük: csapatainknak több, mint fele kiscserkész, ami nagyon jó, ha a kiscserkészből majd cserkész lesz, de 13-14 éves korában nagyon sok más foglalkozás csábítja cserkészünket és nem keveset elveszítünk. Ötletes, vonzó programokat kell nyújtanunk, ha meg akarjuk őrízni idősebb cserkészeinket. A cserkészet legvonzóbb része a kirándulás, táborozás. Túl ritkák a csapattáborok, túl sok a szobacserkészet. És sok helyen csak kéthetente van cserkészfoglalkozás, ami még ahhoz is kevés, hogy elvégezzék próbarendszerünket. Évek óta nincs Vándorcserkész vezetőtisztünk, aki programot adna a 16 éven feletti cserkészeinknek. Nem könnyű ezeket a problémákat megoldani, de ha nem akarunk Külföldi Magyar Kiscserkész Szövetséggé válni, ezekkel is meg kell bírkóznunk. A cserkészet ma is a világ legnagyobb ifjusági mozgalma, 164 országos szervezettel és 40 millió cserkésszel. Meg van az adottsága, hogy – magyarságőrző célunkkal egyesítve – össze tudjuk fogni külföldön nevelkedő fiataljainkat.

Egy szervezet életerelyét a benne működő lelkület határozza meg. Az amerikai cserkészet kezdetéről van egy történet, amely szerint egy W.D.Boyce nevű amerikai úriember eltévedt a sűrű londoni ködben, de egy ismeretlen angol fiú elvezette céljához. Amikor borravalóval meg akarta köszönni a segítséget, a fiú nem fogadta el és kijelentette, hogy csak kötelességét teljesítette, hiszen ő cserkész. Boycera ez olyan nagy hatással volt, hogy hazatért az Egyesült Államokba és négy hónap múlva elindította az amerikai cserkészetet.

Bár ennek a legendának magja történelmi valóság (Boycet valóban egy ismeretlen cserkész segítette meg Londonban és hívta fel figyelmét a cserkészmozgalomra) részleteiben valószínüleg kissé idealizált – pl. még azt is tudjuk, hogy aznap Londonban nem volt köd – de mutatja, hogy az akkori fiúk büszkék voltak arra, hogy cserkészek és szolgálatukkal, mások segítésével kitűnnek a többi fiatal közül. Ez a lelkület, ami meghatározó erőssége volt az akkori cserkészetnek, sokkal kevésvbé jellemzi csapataink mai tagjait. Még saját fiatal cserkészkoromban is fontos volt a napi jótett és büszkék voltunk, hogy egy ilyen nemes szervezethez tartozunk. Az Intéző Bizottság keretein belül az utóbbi hónapokban sokat foglalkoztunk azzal, hogy hogyan tudjuk ezt a lelkületet – a szolgáló, másokat önkéntesen segítő, cserkészies lelkületet - növelni mai cserkészetünkben. Cserkészetünk belső megerősítéséhez fontos, hogy továbbra is munkálkodjunk ezen a célon, elérve, hogy cserkészeink újfent ebben a megvilágításban tekintsenek önmagukra.

Baden Powell egy szigeten rendezte első cserkésztáborát, ott indította mozgalmát. Mai cserkészetünk viszont nem egy szigeten, hanem benne a társadalomban, annak részeként működik, kitéve a társadalmi normák és az azok által előidézett törvények változásának. Ezek pedig az utóbbi években sok minket érintő változáson mentek keresztül. Tanárok és gyermekekkel, fiatalokkal foglalkozó felnőttek sokkal nagyobb ellenőrzés alatt állnak, a szülők, a társadalom és a törvények sokkal számonkérőbbek, mint a múltban. Egyre szigorúbbak a táborokat és portyákat érintő egészségügyi és biztonsági szabályok. A jelenlegi helyzetet felmértük és két kiképző anyagot dolgoztunk ki vezetőink számára, az un. *Vezetői felelősség* anyagot, és a *Gyemekvédelmi szabályzatot.* De továbbra is állandó tudatos figyelemmel kell követnünk a minket körülvevő világot, fel kell ismernünk a fejleményeket és problémák megoldása helyett lehetőleg problémákat megelőző lépéseket kell tennünk.

Öt kerületünk – Nyugat-Európa, Dél-Amerika, az Egyesült Államok, Ausztrália és Kanada – nemcsak távol vannak egymástól, de nyelvük, kulturájuk is nagyon különböző. Ráadásul sok esetben egy kerületen belül is több különböző országban működnek csapataink. Cserkészeinkre és vezetőinkre elkerülhetetlenül erősen hat az őket környező társadalom kulturája: szokásai, felfogásai, világnézete, törvényei. Az ebből összetevődő szervezetünket kell egy egymást megértő, együttműködő, közös cél felé haladó együttesbe hangolnunk. Ezt csak tudatos lépésekkel lehet elérnünk. Elsősorban fontos, hogy vezetőink ismerjék egymást. Amikor a szövetség 1945-ben megalakult, a vezetők majdnem mind ismerték egymást, hiszen Magyarországon együtt cserkészkedtek. Amikor aztán továbbvándoroltak és mindenütt csapatokat indítottak, továbbra is tudták, hogy ki az, akivel leveleznek. A személyes ismeret erősíti az egymásba vetett bizalmat és alapja a jó együttműködésnek.

De azóta felnőtt három egymástól távol élő nemzedék. Alkalmat kell teremteni arra, hogy ők is megismerhessék egymást. Ma van a második napja egy évente megtartott 3 napos gyűlésnek, amelyre mindenhonnan eljönnek legmagasabb beosztású vezetőink és ahol megbeszéljük közös kérdéseinket, terveinket. Csereprogramjainkon keresztül érjük el, hogy a vezetőképző táborokban más kerületekből is vegyenek részt kiképzők, sőt jelőltek is. Az évente megtartott magyarországi őrsvezetői körúton három hetet tőltenek együtt a 15-16 éves résztvevők a világ minden tájáról.

De szervezetünk is úgy van felállítva, hogy minden része képviselve legyen a döntésekben: a közgyűlésen a legtöbb szavazata a közel hetven csapatparancsnoknak van, csapatuk létszámának arányában. Az Intézébizottságban, amely a közgyűlések között a legfőbb határozó testület, minden kerületből vannak képviselők. Központi irodánkban Főtitkárunkhoz fut össze a Szövetség sok szála, ahogy rövidesen meg fogjuk hallani beszmolójában. De ahogy múlnak az évek és változnak a személyek, növekvő gonddal és esetleg új módszerekkel kell biztosítanunk Szövetségünk összetartását és harmónikus együttműködését.

Mert úgy látom, hogy a következő évek a Külföldi Magyar Cserkészszövetségnek ismét egy új korszakát fogják alkotni. Nagyon sok helyen van lehetőség új csapatok indítására, tehát növekedő szövetségre kell felkészülnünk. Sok új vezetőre lesz szükség, ami egyre nagyobb feladatot jelent vezetőképzésünk számára. Cserkészparkjaink fejlesztése, csereprogramjaink és nagyobb méretű rendezvényeink erősebb anyagi felkészültséget fognak igényelni. És közben hozzáértéssel kell eleget tenni az előbbiekben elmondott kihívásoknak.

Minderre alaposan fel kell készülnünk. Ezt a felkészülést már most elkezdjük. A holnapi nap folyamán az Intézőbizottság elkezdi tárgyalni, hogy milyen változásokat kell a következő években bevezetni. Szervezetünk strukturáját is nagyító alá kell tennünk, hogy megállapítsuk, milyen változtatásokra lesz szükség, hogy eleget tudjunk tenni a növekedő feladatoknak. Fiatalítani kell szervezetünket, sok új, tehetséges fiatal bevonásával. A magam részéről ezt már el is kezdtem: három éve átadtam magyarságismereti programjaink vezetését. És miután már 23 éve vezetem a szövetség intézőbizottságát, ma délután ezt a feladatot is átadom.

Látom az előttünk álló feladatokat, de bizalommal nézek a jövőbe. Tehetem, mert ismerem erősségeinket is. Cserkészetünk céljai és lelkülete olyan erős alap, amely már sok változó korszakon átsegített minket. És ismerem vezetőtársaimat, akik meggyőződéssel, hozzáértéssel és kitartóan végzik önkéntesen vállalt munkájukat. Biztos vagyok benne, hogy a következő kozgyűléseken, visszatekintve az elért eredményekre, megelégedéssel mondhatjuk (felhasználva a költő szavait): Ez jó mulatság, cserkészmunka volt!

*Dömötör Gábor*