**Kiképzési Vezetőtiszt – Jelentés a Közgyűlésnek**

**(2015 – 2017)**

Kiképzési vezetőtiszt, Nádas Kuni cscst, Kinevezés dátuma: 2015 március

Tevékenysége: 2016 Ajánlat őv kellék hátizsák alkalmazása.

2016 márciusra: új ŐV VK felvételi vizsga szerkesztése.

2016 júniusára, cserkészkönyv felbontása próbák szerint.

2016: Magyarságismereti témakör anyag feldolgozásával való foglalkozás.

2016 őszre: Magyarságismereti anyag beillesztve a próba szerinti felbontásban.

2016 január: vizsga hozzászóló és lektor csoport felállítása.

2017 márciusra új ST és ŐV VK felvételi vizsga megírása.

2015 márciusában megkaptam a kiképzési vezetőtiszt kinevezést. Viszont ennek a munkakörnek már volt jelen vezetője Jablonkay Péter és Nádas Krisztina személyében. Péter óriási munkát fektetett bele nemcsak az új próbarendszer megírásába, hanem a hozzávaló cserkészkönyv írásába, rajzolásába és szerkesztésébe. Nádas Krisztina koordinálta a lektorok és Péter által kidolgozott témakörök egyeztetését a próbarendszer pontjaihoz. Már több kidolgozott téma felkerült a KMCSSZ honlapra, de még nem volt készen az egész feldolgozása. Krisztina és Péter folytatták munkájukat.

Péter már foglalkozott a cserkészkönyv kiadásával és a fejezetek lektorálásával. Itt szeretném őszinte elismerésemet kifejezni Péter munkája iránt. Csak az érezheti át, hogy milyen óriási teljesítmény volt ennek a könyvnek a megírása, aki nemcsak olvassa, de használja is a könyvet kiképzésre, munkaterv írásra és próbaanyag feldolgozásra. Szintén nagy munkát végzet Krisztina, aki koordinálta a lektorok, a próbapontok és Péter között a témakörök végleges kidolgozását. És itt még megemlítem Lendvai Imre kezdeti munkáját is, aki a lektorálás folyamatát beindította.

Sikerült megkapnom a lektorált témakör fejezeteket docx formában 2016 májusra. A témakörökre felosztott anyag egy remek forrásmunka bármilyen kiképzésre, de ha ugyanaz az anyag próbákra van felosztva, talán könnyebb egy őrsvezetőnek a félévi próba áttekintése és a munkaterv kivitelezése. Így júniusban a témákat próbákra osztottam, és sikerült ilyen formában átadni az ŐV tábor kiképzőinek az általuk használt próbát. Minden próba készen állt, de még a magyarságismereti részeket be kellett illeszteni.

Szerencsére 2017 januárjában felkerültek a feldolgozott próbák a KMCSSZ honlapra. Köszönet Szentkirály Pálnak, aki a végleges„formatting”-ot megadta az anyagnak. Már februárra sikerül egy PDF formában az összes próbát egy file-ban is feltenni (köszönet Rácz Árpádnak).

A szövetség a 2015-ös Jubi után bevezette az új próbák használatát. Így szükséges volt új ŐV és ST felvételi vizsgákat írni. A vizsga nem egy kiselejtező és nem egy tanulási cél. A vizsga egy eszköz, amely felméri a cserkésztudást, lehetőleg hasznos körvonalakban, kihívó és érdekes. Nehéz ilyen vizsgát írni, különösen az öt kerület részére, ahol lényegesen más a természet, az elsősegély elvárások és a magyar szókincs és tudás. Így a 2016-os ŐV felvételi vizsga volt az első próbálkozás.

Itt nemcsak a próbaanyag ismerete volt szükséges, hanem a számítógép programban a képek megtalálása és beillesztése is gondot okozott. Ezenkívül hiába lettek a kérdések jól átgondolva, volt aki másképpen, más választ adott volna. Hogy az ilyen gondokat elkerüljem, a 2017-es vizsgákra már toboroztam egy vizsga átnéző csoportot és lektort. A 2017-es ST és ŐV felvételi vizsga fényt vetett arra, hogy szükség lenne a déli féltekének is kidolgozni egy természetismereti részt. Fontos lenne a tájékozódásnál egyeztetni a térképeket és térképjeleket, hiszen más világrészeken ezek is különböznek. Szintén felmerül a kérdés, hogy megvalósítható-e egy-egy féléves próba egy félév alatt. Csapataink közt eltérő, hogy hány gyűlést tartanak egy félév alatt. Vannak csapatok, ahol kirándulnak, táboroznak, vannak, ahol minden félévben legalább egy szereplés elvesz a kiképzési időből. Ezzel a kérdéssel foglalkozom jelenleg. Tervbe vettem olyan munkaterv-mintát készíteni rajvezetők és őrsvezetők részére, amely felhasználja a legújabb technológiát. Szintén fontosnak tartom egy kiscserkész könyv írását, ami segítené a kiscserkész őrsvezetők munkáját. De ez mind embererő, koordinálás és idő kérdése.

Köszönöm a lehetőséget, hogy mint kiképzési vezetőtiszt belemélyedhettem a cserkészanyagba, annak elsajátításába, és munkám által megismerhettem több cserkészvezetőt több távoli kerületben.

Jó Munkát!

Nádas Kuni, 2017. március 1.