**I. (Európa) Kerület – Svajci körzet - Jelentés a Közgyűlésnek**

**(2015 - 2017)**

A svájci körzet az I. kerületen belül egy kis körzet: csupán 3 városból 4 cserkészcsapat tartozik hozzá: a berni, a genfi és a 2 zürichi csapat. Sajnos, továbbra is nehézséget okoz az a tény, hogy a körzeti parancsnok egyből a zürichi lánycsapatnak is parancsnoka. Így nem tudok olyan mértékben törődni a többi város csapataival, ahogyan ideális lenne. Sem körzeti szinten, sem csapatszinten egyelőre nem kristályosodott ki egy parancsnokváltás, nem akad rá érdeklődő és vállalkozószellemű vezető.  
A körzet csapatai önnálóan működnek, körzeti szinten csak kevés rendezvényre kerül sor.

Február végén Fribourgban, megtartottuk, a már hagyományos, **körzeti megbeszélést**. Ezen az alkalmon csak néhány aktív vezető vett részt. A megbeszélés fő célja a pünkösdi tábor műsorának megtervezése volt. Továbbá, a parancsnokok röviden beszámoltak csapatuk helyzetéről.

**Háromnapos pünkösdi táborunkat** idén, új helyen tartottuk. Az időjárás komoly kihívást jelentett, hiszen az elején, a sok eső, utána meg a hideg nehezítette meg a táborozást. A létszám idén is ötven és hatvan között. Hagyományainkhoz híven, néhány kiscserkész és cserkész ígéretet, illetve fogadalmat tett le.

Keret történetként egy közismert népmesét használtunk fel és gondoltunk tovább: „Mi történt a csillagszemű juhásszal...” Sok érdekes ötlet született, és az időjárás viszontagságaival dacolva, izgalmas kalandokat éltünk át.  
A kerületi **AKI-n** való részvétel sajnos idén sem sikerült, pedig terveztük, hogy legalább egy őrssel elmegyünk.

Novemberben megtartottuk ismét a **körzeti vezetői hétvégét,** Zumikonban. Bernből 3, Zürichből 12 vezető vett részt. Genfből sajnos senki nem ért rá. Ez alkalommal föleg a jövő évi közös programokat terveztük meg, de más témákra és még játékra is sor került.

**Bernben** a csapatlétszám alacsony, de stabil. A csapatparancsnok nem mindig ér rá csapatával foglalkozni. De néhány lelkes őrsvezető tervezi meg és vezeti le az őrsi összejöveteleket és csapatprogramokat. Közülük ketten 2017 nyarán a Fórum segédtiszti vk-táborára jelentkeztek. Így remélhetőleg Bernben a cserkészmunka újabb fellendülés elött áll.

**Genfben** továbbra is a vezetőhiány okoz leginkább gondokat. Így főként csapatszinten folyik a cserkészmunka. A csapatparancsnok mellett olyan cserkészszülők segítenek be, akik régebben maguk is aktív vezetők voltak. A cserkész-összejöveteleket havonta egyszer tartják meg, gyakran fél- vagy egésznapos programmal. A létszám alacsony, de stabil.

**Zürichben** idén sem növekedett a csapatlétszám, sőt a fiú csapaté csökkent. Nehéz új családokat belelkesíteni a cserkészetre, hiszen az újonnan érkezők gyakran nem ismerik a cserkészmozgalmat. Ennek ellenére, aránylag sok vezető van. Egy része sajnos nem tud rendszeresen járni a cserkészösszejövetelekre (munka, tanulmányok, érettségi stb.), de jó ötletekkel hozzájárulnak, hogy egy még változatosabb cserkészélethez. Harmadik éve, hogy egyre több csapatmegmozdulás szervezését és levezetését vállalják, ami tehermentesíti a csapatparancsnokokat.



**Wäckerschwend (CH) - svájci körzet pünkösdi tábora**

Pilinszky Katalin cscst. – körzeti parancsnok